钦定古今图书集成/明伦汇编/闺媛典/第023卷 > 杜泰姬
## 钦定古今图书集成/明伦汇编/闺媛典/第023卷 > 杜泰姬

按《汉中士女志》：杜泰姬，南郑人，赵宣妻也，生七男七
女若元珪、穉、珪、有望，五人皆令德。其教男也，曰：“中人
情性可上下也，在其检耳。若放而不检，则入恶也。昔
西门豹佩韦以自宽，宓子贱带弦以自急，故能改身
之恒，为天下名士。”戒诸女及妇曰：“吾之委身，在乎正
顺。及其生也，恩字于抚爱。其长之也，威仪以先后之，
礼貌以左右之，恭敬以监临之，懃恪以劝之，孝顺以
内之，忠信以发之，是以皆成而无不善。汝曹庶几勿
忘吾法也。”后七子皆辟命，察举州郡，汉中太守南郑
令，与七子同岁。季考上计，无不修敬。泰姬执子孙礼。